
1. Evoluţia partidelor politice la nivel european

 

Parlamentul European reprezintă, conform Tratatului de la Roma din 1957, “popoarele statelor unite în Comunitatea Europeană”. 

Parlamentul European a cărui legitimitate derivă din sufragiul universal direct, este ales la fiecare cinci ani; de-a lungul timpului, acest for şi-a lărgit constant sfera competenţelor, printr-o serie de tratate. Aceste tratate, în special Tratatul de la Maastricht din 1992 şi Tratatul de la Amsterdam din 1997, au transformat Parlamentul European dintr-un organism pur consultativ într-un for legislativ, cu puteri similare cu cele ale parlamentelor naţionale.

În cadrul procesului de integrare europeană, familiile politice importante au fondat în perioada anilor '70 federaţii de partide la nivel european, care se compun din partide naţionale ce au aceeaşi ideologie politică. După introducerea în Tratatul de la Maastricht a articolului 138A, care recunoaşte importanţa partidelor politice la nivel european, toate aceste grupări politice şi-au reorganizat structurile în strânsă legătură cu grupările politice din Parlamentul european.

Datorită lipsei unui cadru legal, partidele europene nu au personalitate juridică, iar statutele lor interne nu au nici un efect juridic nici în cadrul sistemului juridic comunitar, şi nici în cadrul sistemelor juridice ale statelor membre ale Uniunii, aşa încât, cu trecerea timpului s-a impus clarificarea situaţiei juridice a acestora.

Unii teoreticieni apreciază că este dificilă reprezentarea la nivel european, datorită concurenţei cu partidele politice existente la nivel naţional.

Astfel, Uniunea este considerată a fi o structură "reglementară", o entitate politică cu instrumente juridice, dar cu puţine posibilităţi financiare. Uniunea exercită funcţiile delegate de către statele membre, dar funcţiile care presupun participarea cetăţenilor au rămas, în mare parte, la nivel naţional, cum ar fi, de exemplu: domeniul învăţământului, al sănătăţii, asistenţa socială, pensiile, ordinea publică ori politica fiscală.

Acelaşi autor susţine că "alegerile europene sunt nişte afaceri descentralizate şi apatice, în care un număr relativ redus de electori aleg dintre partidele naţionale, ţinând cont de problemele naţionale ".

Există numeroase dezbateri referitoare la modul de scrutin care ar putea contribui la apariţia unor adevărate partide europene:

· circumscripţiile electorale cu mai mulţi candidaţi din sectoarele naţionale;

· introducerea sistemului reprezentării proporţionale;

· lipsa pragului electoral;

· listele de partid deschise;

· descentralizarea modului de selecţionare al candidaţilor;

· un procent mic de voturi ar trebui să fie distribuit prin intermediul listelor europene.

Discuţiile cu privire la guvernanţa europeană au tendinţa de a insista pe importanţa unui regim reglementar non-politic, bazat pe competenţe tehnice, pe cât posibil detaşându-se de miza negocierilor politice.

La nivelul statelor membre, partidele politice sunt considerate a fi indispensabile pentru o bună derulare a vieţii politice, iar cadrul în care acestea se exprimă sunt parlamentele, arene ale dezbaterilor politice. 

Din momentul intrării în vigoare a Tratatului de la Maastricht şi a Tratatului de la Nisa situaţia s-a modificat, iar Parlamentul European a devenit un organ co-legislator. În plus, din cauza integrării a cât mai multor state, a lărgirii domeniilor în care se propun politici comune şi a înmulţirii deciziilor care privesc cât mai mulţi cetăţeni europeni, s-a ajuns gradual la necesitatea din ce în ce mai accentuată a unei dezbateri politice europeane. În acest context, s-a făcut propunerea ca un anumit număr de membri ai Parlamentului European să fie aleşi în cadrul unei circumscripţii unice, fiecare alegător având două drepturi de vot: unul pentru alegerile naţionale şi unul pentru alegerile europene.

Marile familii politice au început o colaborare pe plan european, încă de foarte timpuriu. Astfel, în anul 1925 a avut loc primul congres al partidelor popular creştine. Mai târziu, după desfăşurarea primelor alegeri a Parlamentului European prin vot universal direct, marile familii politice, democraţi-creştinii, socialiştii şi liberalii, au avut ideea de a crea federaţii de partide, care în timp să devină veritabile partide politice la nivel european, dintre care principalele sunt următoarele: 

- Partidul Popular European a fost înfiinţat la 29 aprilie 1976. Din el fac parte formaţiuni politice din ţările membre ale Comunităţii ce au aceeaşi ideologie, care se reunesc la doi ani. Face parte din Internaţională Democrat-Creştină.

- Partidul Socialist European s-a născut mult mai recent, la 10 noiembrie 1992 şi face parte din Internaţionala Socialistă. 

- Federaţia Partidelor Liberale, Democrate şi Reformatoare Europene s-a dezvoltat sub forma unei confederaţii de partide naţionale. Fondată la 27 martie 1976, Federaţia are un Consiliu şi se reuneşte în fiecare an în una din ţările membre ale Comunităţii.

- Partidul Ecologist European – Mult mai recent, partidele ecologiste din Europa au decis stabilirea unei structuri, pentru a le facilita cooperarea internaţională. Prima organizaţie la nivel european a fost constituită în anul 1984, când partidele ecologiste din ţările Benelux, Marea Britanie, Franţa, Germania, Suedia şi Elveţia au format Coordonarea europeană a partidelor ecologiste. În luna iunie a anului 1993, Coordonarea a fost transformată în Federaţia Europeană a Partidelor Ecologiste. În anul 2002, 18/19 mai, la Berlin, Federaţia Partidelor Ecologiste Europene care îşi ţinea al treilea congres, a votat pentru crearea unui Partid Ecologiste European, din 2004, pentru apropiatele alegeri europene.

 

 

 

2. Introducerea articolului 138A* în Tratatul Comunităţii Europene prin Tratatul de la Maastricht

În mai multe ţări membre ale Uniunii Europene, rolul esenţial pe care îl joacă partidele în viaţa politică naţională este recunoscut în Constituţie. Graţie acestei legitimităţi constituţionale a misiunii lor, partidele politice au un statut juridic şi un sistem de finanţare public ce variază de la stat la stat.

La nivel european, prima referire la partidele politice europene în textele comunitare a fost făcută în Tratatul Uniunii Europene, semnat la Maastricht la 7 februarie 1992.

Cu ocazia desfăşurării primelor alegeri pentru Parlamentului European prin vot universal direct, din iunie 1979, conducătorii celor mai importante partide politice şi-au pus problema că este necesară o mai bună cooperare între diferitele partide naţionale care le compun şi găsirea de noi surse de finanţare pentru alegerilor europene ulterioare.

Au avut loc mai multe întâlniri, între M. Martens, primul- ministru belgian, M. Guy Spitaels, preşedintele Uniunii Europene a Partidelor socialiste şi Willy de Clercq, preşedintele Federaţiei Partidelor Liberale, Democrate şi Reformatoare, care au avut drept scop găsirea unui cadru de reglementare pentru organizaţiile politice europene care să se regăsească într-un viitor Tratat.

Au fost supuse discuţiilor mai multe texte constituţionale din diferite ţări prin care erau reglementate la nivel naţional partidele politice, fiind ales ca sursă de inspiraţie articolul 21 din Legea fundamentală a Republicii Federale Germania, care afirmă că "Partidele politice trebuie să participe la dezvoltarea voinţei politice a populaţiei"

Textul a fost introdus în Tratatul Comunităţii Europene, în partea privind dispoziţiile instituţionale, în secţiunea consacrată Parlamentului European.

Articolul 138A introduce pentru prima dată o referire cu privire la misiunea partidelor politice la nivel european şi are următorul conţinut: 

“Partidele politice de la nivel european sunt importante ca factor de integrare în cadrul Uniunii. Acestea contribuie la formarea conştiinţei europene şi la exprimarea voinţei politice a cetăţenilor Uniunii.”

Pe plan juridic, adoptarea acestui articol a deschis posibilitatea organizaţiilor deja existente să-şi reorganizeze propriile structuri, în vederea jucării unui rol important în alegerile europene, un rol care să se asemene cu cel pe care partidele îl joacă în alegerile naţionale.

Pe de altă parte, articolul 138A a constituit o bază în vederea adoptării unui cadru juridic necesar partidelor politice europene, avându-se în vedere primirea de către acestea a personalităţii juridice şi stabilirea regulilor de finanţare precise şi transparente.

După adoptarea acestui text, s-au purtat discuţii cu privire la lipsa definirii noţiunii de "partid politic la nivel european" putându-se abuza de folosirea acestei noţiuni, ridicându-se şi alte probleme, cum ar fi cele legate de finanţarea acestor organizaţii.

În propunerea celor trei lideri era cuprinsă propria definiţie a partidelor politice europene: "Partidele europene sunt considerate ca fiind asociaţii federale de partide naţionale ce există în mai multe state membre şi care au aceeaşi ideologie şi aceleaşi ţeluri". Dar această definiţie nu a fost trecută în tratat.

După mai multe discuţii s-a ajuns la concluzia că există trei modele posibile de organizaţii politice susceptibile de a fi definite ca fiind partide politice la nivel european:

· modelul confederal: organizaţii politice al căror scop este să coordoneze la nivel european activitatea diferitelor partide naţionale. Pe lângă membrii partidelor naţionale pot face parte din acest tip de organizaţie cetăţeni care şi-au depus adeziunea în mod individual ;

· modelul federal: organizaţii politice de tip federal, care au membrii cu titlu individual - toţi cetăţenii membrii ai partidelor naţionale aparţinând unui partid federal sunt, în acelaşi timp, membrii ai acestui partid;

· modelul supranaţional: organizaţii politice ce sunt formate din partide naţionale şi care au un mod de funcţionare supranaţional (după modelul Comunităţilor Europene). Adeziunea cu titlu individual este posibilă.

Adoptarea acestui articol în capitolul general privind cetăţenia europeană, referirea la rolul partidelor politice la nivel european ca factor de integrare poate fi interpretată ca fiind o provocare la prezentarea de liste electorale transnaţionale, nu numai pentru alegerile europene, dar, şi pentru alegerile locale; altfel spus, în baza articolului 8B* din Tratatul Comunităţii Europene introdus prin Tratatul de la Maastricht, toţi cetăţenii Comunităţii beneficiază de drepturi eligibile şi de vot la alegerile locale şi la alegerile pentru Parlamentul European, în ţările în care îşi au reşedinţa.

În anul 1992 secretarii generali ai celor trei federaţii politice europene au prezentat un document ce cuprindea propuneri privind statutul partidelor europene şi care avea cinci puncte fundamentale:

· definiţia: partidele politice europene trebuie să fie federaţii de partide naţionale ori regionale, care au aceeaşi ideologie şi aceleaşi scopuri, ce militează pentru o Uniune Europeană democratică, prezente în mai multe state membre şi recunoscute ca partide politice de către legislaţia naţională a statelor în care sunt înregistrate;

· statutele: partidele trebuie să se supună propriilor statute scrise, ce stabilesc reguli cu privire la membrii lor şi la modul de funcţionare;

· funcţii: aceste partide trebuie să contribuie la formarea conştiinţei europene, la exprimarea voinţei politice a cetăţenilor, la crearea de legături între cetăţeni şi instituţiile europene, la informarea opiniei publice privind temele europene, la coordonarea campaniilor electorale pentru alegerile Parlamentului European, la influenţarea deciziilor asupra Comisiei şi Consiliului;

· finanţarea: partidele europene trebuie să primească finanţare comunitară pe baza unei linii bugetare speciale şi trebuie să prezinte public situaţia financiară;

· recunoaşterea: fie un organ interinstituţional, fie Consiliu, fie Comisia propun recunoaşterea partidelor politice europene.

În partea consacrată drepturilor cetăţeanului din Rezoluţia din 17 mai 1995 privind funcţionarea Tratatului Uniunii Europene, adoptată pentru a "da un plus de substanţă conceptului de cetăţenie a Uniunii Europene", se afirmă: "Articolul 138A din Tratat, cu privire la partidele politice europene, trebuie să fie aplicat şi susţinut pentru dezvoltarea mijloacelor de exprimare a cetăţenilor la nivel european".

Au fost depuse ulterior mai multe propuneri de amendamente pentru articolul 138A. Astfel, în septembrie 1996, guvernul grec, cu scopul de a reforma baza juridică pentru promulgarea actelor comunitare ce privesc partidele politice, prezintă la Conferinţa interguvernamentală – CIG – o propunere pentru completarea articolului 138A:

"În vederea clarificării statutului lor juridic [al partidelor politice la nivel european] şi pentru îmbunătăţirea condiţiilor efective de îndeplinire a misiunii lor, actele comunitare pot fi adoptate conform procedurii de codecizie".

În aceeaşi perioadă, guvernele austriac şi italian propun la CIG, înlocuirea articolului 138A cu un articol plasat în partea consacrată cetăţeniei europene şi care să aibă următorul conţinut:

" (1) Cetăţenii Uniunii au dreptul de a se asocia liber în cadrul partidelor politice ce funcţionează la nivel european, care s-au fondat pe baza principiilor de libertate, democraţie, respectarea drepturilor omului şi a libertăţilor fundamentale precum şi a statului de drept. Aceste partide trebuie să contribuie prin mijloace democratice la formarea unei conştiinţe europene şi la exprimarea voinţei politice a cetăţenilor Uniunii.

(2) Cetăţenii Uniunii au dreptul de a adera la sindicate şi la alte asociaţii şi grupuri la nivel european, care au fost înfiinţate în conformitate cu dispoziţiile legislative ale unui stat membru ori ale Comunităţii".

Un pas important a fost făcut în momentul când a fost adoptată propunera de modificare a articolului 191 din Tratatul de la Nisa, astfel: ”Partidele politice de la nivel european sunt importante ca factor de integrare în sânul Uniunii. Ele contribuie la formarea unei conştiinţe europene şi la exprimarea voinţei politice a cetăţenilor Uniunii.

Consiliul, statuând conform procedurii reglementate în articolul 251, stabileşte statutul partidelor politice la nivel european şi mai ales regulile referitoare la finanţarea lor”.

Summitul de la Nisa a fost deschis cu proclamarea solemnă a Chartei Drepturilor Fundamentale a Uniunii Europene, în care se face referire la partidele politice la nivel european, în articolul 12, astfel: “Partidele politice de la nivelul Uniunii contribuie la exprimare voinţei politice a cetăţenilor Uniunii”. Prin introducerea acestui articol în Chartă se face recunoaşterea rolului partidelor politice europene. 

În proiectul de Constituţie a Uniunii Europene se fac mai multe referiri la partidele politice europene. Astfel, articolul 45, care are titlul Principiul democraţiei reprezentative, aliniatul 4, articolul II-12, intitulat Libertatea de întrunire şi de asociere, articolul III-233 din Subsecţiunea Parlamentul European recunosc rolul pe care îl au acestea în formarea conştiinţei politice europene şi pentru exprimarea voinţei cetăţenilor Uniunii. 

 

 

3. Statutul şi finanţarea partidelor politice europene

-Propunerea de Regulament 2003/0039(COD)-

A. Definiţia şi condiţiile de recunoaştere ale unui partid politic european

Propunerea de reglementare prezentată de către Comisie defineşte "partidul politic european" ca fiind un partid politic ori o alianţă de partide politice care are un statut înregistrat la Parlamentul European conform condiţiilor şi după procedurile existente în această propunere. Pentru a fi înregistrat, un partid european trebuie să fie prezent în cel puţin trei state membre şi trebuie să participe la alegerile Parlamentului European ori să-şi exprime în mod oficial, în scris, intenţia de a participa la aceste alegeri.

Statutul unui partid politic european trebuie să conţină obiectivele sale şi să desemneze organele responsabile cu problemele politice şi financiare, precum şi organismele sau persoanele fizice, din fiecare stat unde este înregistrat, care au dreptul de a-l reprezenta legal. Parlamentul European, după verificarea îndeplinirii condiţiilor, trebuie să publice statutul.

Partidele înregistrate trebuie să respecte principiile libertăţii, democraţiei, ale drepturilor omului şi ale statului de drept. Parlamentul European, ajutat de un comitet independent, compus din trei membri desemnaţi de către Parlamentul European, Comisie şi Consiliu, verifică respectarea acestor principii. Un partid ce nu mai îndeplineşte aceste condiţii de înregistrare poate fi radiat. 

 

 

B. Regulile de finanţare a partidelor politice europene

1. Condiţii de acces la finanţarea comunitară

Propunerea prevede, aşa cum este cazul în multe din statele membre, finanţarea publică a partidelor politice europene, cu scopul de a le garanta autonomia în raport cu interesele private. Partidele au un rol esenţial în dezbaterile democratice, aşa încât este legitim ca bugetul comunitar să contribuie parţial - în limita de 75% - la cheltuielile de funcţionare a acestor partide. 

Nu există nici o condiţie politică pentru a accede la finanţarea publică, partidele "eurosceptice" având aceleaşi condiţii de acordare a fondurilor comunitare.

Pentru a beneficia de finanţare europeană, un partid trebuie să aibă personalitate juridică în statul membru unde îşi are sediul, să fie reprezentat prin membri aleşi în Parlamentul European, ori în parlamentele naţionale sau regionale, în cel puţin o treime din statele membre, ori să fi obţinut cel puţin 5% din voturi la ultimele alegeri europene în cel puţin o treime din statele membre. La negocieri, delegaţia italiană a propus modificarea numărului de state membre de la o treime la trei state membre, număr ce este mai uşor de atins în perspectiva unei Europe lărgite.

Cheltuielile bugetare propuse în anul 2001 au fost de 7 milioane de euro şi au fost mărite la 8,4 milioane euro, ţinându-se seama de creşterea numerică a populaţiei Uniunii ca rezultat al integrării şi a altor ţări. Au fost stabilite şi criterii pentru repartizarea acestor sume, astfel: 15% din total se repartizează în mod egal între partide, iar restul de 85% sunt repartizaţi între partidele politice europene care au aleşi în Parlamentul European.

 

 

2. Reguli de transparenţă

Conform regulilor de transparenţă, un partid european care doreşte să beneficieze de finanţare comunitară trebuie să publice în fiecare an cheltuielile pe care le-a avut, ca şi o declaraţie cu privire la activul şi la pasivul său. Pe de altă parte, fondurile europene nu pot fi folosite pentru finanţarea campaniilor electorale naţionale ori pentru finanţarea directă sau indirectă a partidelor naţionale.

Partidele politice europene care obţin finanţare comunitară trebuie să-şi facă publice conturile şi să-şi declare sursele de finanţare (fac excepţie donaţiile care nu depăşesc 100 de euro) şi care sunt originile lor. Articolul 8 din Propunere prevede modul de exercitare a controlului financiar, care se face pe baza unui control anual, printr-un audit extern şi independent. Acest certificat de control este transmis Parlamentului European şi la Curtea de Conturi, în termen de şase luni după sfârşitul perioadei verificate. Fondurile nefolosite primite de către partidele politice europene din bugetul general al Comunităţilor Europene trebuie să fie restituite. În sfârşit, toate documentele ori toate informaţiile necesare verificării de către Curtea de Conturi trebuie să fie comunicate, la cererea acesteia, de către partidele politice europene.

O problemă controversată o reprezintă finanţarea partidelor politice europene de către persoanele fizice, a căror donaţie nu trebuie să depăşească 5000 de euro pe an şi pe donator. Această interdicţie a fost luată după ce, în raportul din anul 2000 al Curţii de Conturi Europene, au fost denunţate aceste practici curente, dar neautorizate. Aceeaşi interdicţie este menţionată şi pentru donaţiile persoanelor juridice în care statul deţine mai mult de 50% din capital. Pe de altă parte, donaţiile din partea unui partid politic de la nivel naţional către un partid politic european sunt autorizate. În acelaşi timp, nu sunt autorizate donaţiile din partea grupurilor politice din Parlamentul European.

Aceste reglementări intră în contradicţie cu reglementările interne din Franţa, Belgia şi Portugalia, care interzic orice finanţare politică venită din partea persoanelor fizice.

Statutul partidelor politice europene ar trebuie să fie adoptat înainte de alegerile europene din iunie 2004. 

Adoptarea unui statut al partidelor politice europene reprezintă un semnal important pentru viaţa democratică europeană.

